Source: http://humanamagazin.eu/hirek/hirek-a-nagyvilagbol/afrika/item/677-a-nemzetk%C3%B6zi-b%C3%BCntet%C5%91b%C3%ADr%C3%B3s%C3%A1g-%C3%A9s-afrika-evol%C3%BAci%C3%B3-a-hat%C3%A9konys%C3%A1g-n%C3%B6vel%C3%A9s%C3%A9nek-jegy%C3%A9ben
Timestamp: 2020-07-15 07:11:56
Document Index: 6728633

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Humana Magazin - A Nemzetközi Büntetőbíróság és Afrika: evolúció a hatékonyság növelésének jegyében
Back Ön itt van: Hírek Hírek a nagyvilágból Afrika A Nemzetközi Büntetőbíróság és Afrika: evolúció a hatékonyság növelésének jegyében
2010. június 01., kedd 02:03
A Nemzetközi Büntetőbíróság és Afrika: evolúció a hatékonyság növelésének jegyében
Május 31-én, hétfőn kezdte meg üléssorozatát a Nemzetközi Büntetőbíróság (International Criminal Court - ICC) az ugandai fővárosban, Kampalában. A 2002-es Római Statútum által életre hívott ICC most hozhat olyan módosításokat végrehajtási rendszerében, melyek nagyban segíthetnék hatékonyságának növelését. Kardinális kérdések kerülnek megvitatásra egy kiemelten fontos helyszínen, hiszen a bíróság munkája során leginkább Afrikára összpontosít. Ezzel együtt az Ügyészségi Iroda Afganisztánban, Kolumbiában, Grúziában és Palesztinában jelenleg is nyomozómunkát végez, csakúgy, mint Guineában és Elefántcsontparton.
Napjainkban a kongói Thomas Lubanga Dyilo pere áll a média figyelmének középpontjában, aki a 2002-2003-as időszakban a „Hazafias Erők Kongó Felszabadításáért” (Forces patriotiques pour la libération du Congo – FPLC) gerillacsapataiba gyermekek tömegeit sorozta be. Két további kongói eset van a tárgyalást megelőző, előkészítési-előkészületi állapotban, és öt kiemelt elfogató parancs van érvényben az ugandai „Az Úr Ellenálló Hadserege” (Lord’s Resistence Army – LRA) vezetői ellen. Mégis, talán a legismertebb elfogatóparancsoknak az Omar al-Bashir szudáni elnök és emberei ellen indítottakat tarthatjuk. Nagy feszültséget keltett a nemzetközi porondon az Afrikai Unió (AU) líbiai ülésén elfogadott határozat, miszerint a tagországok nem működnek együtt az ICC-vel a gyanúsítottak elfogatásában. Mégis, a Római Statútum afrikai aláíróinak egy része ígéretet tett, hogy abban az esetben, ha Bashir országukba látogat, eleget tesznek kötelezettségüknek, és kiadják őt az ICC-nek. A kampalai ülés közelebb hozhatja a nézőpontokat, és így talán előrelépést tehet a bíróság, hogy elfogadottsága növekedjen a kontinensen, hogy az ICC súlytalansága valóban megszűnjön.
Azonban a legnagyobb kihívást mégis a „leltár” jelentheti, hiszen ez magában foglalja majd a statútum értékelését, annak eredményességét. Górcső alá veszik, hogy a bíróság munkája mennyiben épült a komplementaritásra (a statútum kiemeli, hogy az ICC csak abban az esetben lép közbe, ha egy adott ország nem képes, vagy nem akarja kezelni saját igazságszolgáltatási keretein belül a törvénytelenségeket), az áldozatokkal és érintett csoportokkal való együttműködésre, illetve a béke és igazságosság elveit mennyiben sikerült elősegítenie. Javítani szeretnének az ICC döntéshozatali mechanizmusán, a tanúk védelmét megerősítenék, valamint felgyorsítanák a büntetőeljárások menetét, hiszen ez elsősorban az áldozatok javát szolgálná, akik gyakran ellenséges közhangulattal kell hogy szembenézzenek országaikban.
Közel 2000 résztvevője lesz a konferenciának, többek között nemzeti pártok, nem kormányzati és jogvédő szervek, az ENSZ jelenlegi és korábbi főtitkára, Ban Ki-moon és Kofi Annan, az ICC elnöke Sang-Hyun Song bíró, valamint a Nemzetközi Büntetőbíróság főügyésze, Luis Moreno-Ocampo is képviseltetik magukat az üléseken.
Forrás: ICC, Africa News, All Africa
Tovább a kategóriában: « Malawi: 11 nap után szabadlábon a meleg pár	HIV-fertőzöttek kényszer sterilizációja Namíbiában? »